**26.08.2020**

**Comunicat de presă**

**Informare privind desfășurarea probei la alegere a profilului și specializării - E.d)**

**din cadrul examenului de bacalaureat (sesiunea august – septembrie 2020)**

**În județul Călărași, la proba scrisă la alegere a profilului și specializării - E.d), a examenului național de bacalaureat (sesiunea august - septembrie 2020), desfășurată astăzi, 26 august, au participat 298 de candidați din 373 înscriși.**

Nu s-au prezentat 75 de candidați. Nu au fost înregistrate cazuri decandidați cu temperatura peste 37.3 ̊C.

Subiectele și baremul de corectare pentru proba de astăzi au fost publicate la ora 15:00, pe subiecte.edu.ro, de către Centrul Național de Politici și Evaluare în Educație.

Echivalarea și recunoașterea competențelor lingvistice și digitale se vor derula în zilele de 28 și 31 august, respectiv 1 septembrie. În acest sens, comisiile de bacalaureat din unitățile de învățământ liceal vor calcula mediile candidaților și vor asigura echivalarea/recunoașterea nivelurilor de competență la probele de profil din cadrul examenului național de bacalaureat (2020), potrivit [metodologiei specifice](https://www.edu.ro/sites/default/files/_fi%C8%99iere/Legislatie/2020/ordin%20nr.%204341_27.05.2020%20metodologie%20echivalare%20recunoastere%20niveluri%20competenta%20probe%20evaluare%20competente%20lingvistice%20si%20digitale.pdf).

**Afișarea primelor rezultate înregistrate la probele scrise va avea loc în data de 2 septembrie** (până la ora 12:00) și va fi urmată de etapa depunerii contestațiilor, în aceeași zi, în intervalul orar 14:00 - 20:00.

La fel ca în prima sesiune**, rezultatele elevilor vor fi publicate prin anonimizarea numelui și a prenumelui**, în conformitate cu prevederile specifice în vigoare (*Regulamentul general privind protecția datelor - RGPD*).

**Contestațiile pot fi depuse atât în format fizic, cât și electronic**. În acest caz, candidații completează, semnează și depun/transmit electronic inclusiv o declarație-tip în care se menționează faptul că au luat cunoștință că nota acordată ca urmare a soluționării contestației poate modifica, după caz, nota inițială, prin creștere sau descreștere. Pentru candidații minori, declarația-tip este semnată și de către părinții/reprezentanții legali ai acestora.

**Rezultatele finale**, după soluționarea contestațiilor (3-4 septembrie), **vor fi comunicate sâmbătă, 5 septembrie.**